จับตาแนวโน้มค่าเงินบาท SET สัปดาห์หน้าลุ้นรีบาวด์
บล.ธนชาต มองแนวโน้มการลงทุนสัปดาห์หน้า คาดว่าตลาดน่าจะรีบาวด์ได้บ้าง แต่หากเงินบาทอ่อนค่าลงอาจเป็นตัวเร่งให้เกิดแรงขายของนักลงทุนต่างชาติเพื่อล็อคกำไรจากอัตราแลกเปลี่ยน อย่างไรก็ตามมองมาตรการ ธปท.เป็นผลบวกต่อภาพรวมมากกว่า ทั้งนี้สัปดาห์หน้ายังคงโฟกัสไปที่การประกาศผลประกอบการของบริษัทจดทะเบียนเป็นหลักด้วย พร้อมให้แนวรับ 1,520 จุด ส่วนแนวต้าน 1,540-1,550 จุด
30 เม.ย. 2558

นายอดิศักดิ์ ผู้พิพัฒน์หิรัญกุล นักกลยุทธ์การลงทุน บล.ธนชาต เปิดเผยถึงตลาดหุ้นไทยวันนี้ (30 เม.ย.) ฟื้นตัวสวนทางตลาดภูมิภาคส่วนใหญ่ที่อยู่ในแดนลบ เป็นผลจากผลประกอบการของบริษัทจดทะเบียนในแต่ละตลาดฯที่ทยอยออกมาในช่วงนี้ และยังเฝ้าติดตามเรื่องของกรีซอยู่ ส่วนเรื่องการปรับขึ้นอัตราดอกเบี้ยของสหรัฐฯคงจะไม่เร็วนัก หลังตัวเลข GDP ของสหรัฐออกมาไม่ดี ซึ่งตัวเลขเศรษฐกิจของสหรัฐยังคงแกว่งอยู่ภาพการฟื้นตัวยังไม่ชัดเจนมาก
ส่วนตลาดบ้านเราได้รับผลดีจากการปรับลดอัตราดอกเบี้ยนโยบาย และมาตการผ่อนคลายเงินทุนเคลื่อนย้ายของธนาคารแห่งประเทศไทย (ธปท.) ที่ไม่ใช่การควบคุมเงินทุน (capital control) นอกจากนี้ ตลาดยังได้แรงหนุนจากกลุ่มพลังงานด้วย หลังงบบริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ออกมาดีกว่าคาด และราคาน้ำมันปรับขึ้นมาช่วยหนุน
แนวโน้มการลงทุนสัปดาห์หน้า คาดว่าตลาดน่าจะรีบาวด์ได้บ้าง แต่หากเงินบาทอ่อนค่าลงอาจเป็นตัวเร่งให้เกิดแรงขายของนักลงทุนต่างชาติเพื่อล็อคกำไรจากอัตราแลกเปลี่ยน อย่างไรก็ตามมองมาตรการ ธปท.เป็นผลบวกต่อภาพรวมมากกว่า ทั้งนี้สัปดาห์หน้ายังคงโฟกัสไปที่การประกาศผลประกอบการของบริษัทจดทะเบียนเป็นหลักด้วย พร้อมให้แนวรับ 1,520 จุด ส่วนแนวต้าน 1,540-1,550 จุด
 
หลักทรัพย์ที่มีมูลค่าการซื้อขายสูงสุด 5 หลักทรัพย์
PTT ปิดที่ 356.00 บาท เพิ่มขึ้น 3.00 บาท
ADVANC ปิดที่ 240.00 บาท เพิ่มขึ้น 1.00 บาท
SCB ปิดที่ 159.00 บาท ลดลง 1.50 บาท
KBANK ปิดที่ 210.00 บาท ไม่เปลี่ยนแปลง
PTTGC ปิดที่ 64.25 บาท เพิ่มขึ้น 1.25 บาท
 
ที่มา: สำนักข่าวอินโฟเควสท์